Na temelju članka 26. i 35. Zakona o predškolskom odgoju i obrazovanju (NN broj 10/97, 107/07, 94/13, 98/18 i 57/22), članka 42. Statuta Dječjeg vrtića Mali medo KLASA: 601-01/21-01/03 URBROJ: 2137-25-1-22-2 od 8. studenog 2021. godine i KLASA: 601-01/21-01/12 URBROJ: 2137-25-1-22-2 od 14.studenog 2022.godine Upravno vijeće na svojoj 20. sjednici, održanoj 30. siječnja 2023. godine donosi

**PRAVILNIK**

**O NAČINU I POSTUPKU ZAPOŠLJAVANJA**

**U DJEČJEM VRTIĆU MALI MEDO**

**I. OPĆE ODREDBE**

Članak 1.

 Ovim Pravilnikom o načinu i postupku zapošljavanja (u daljnjem tekstu: Pravilnik) u Dječjem vrtiću Mali medo (u daljnjem tekstu: Vrtić) propisuje se način i postupak zapošljavanja, način objave i sadržaj natječaja, postupak vrednovanja kandidata, imenovanje i način rada osoba ovlaštenih za provedbu natječaja i druga pitanja vezana uz zapošljavanje na radnim mjestima u Vrtiću.

Članak 2.

 Ovim Pravilnikom osigurava se jednaka dostupnost pod jednakim uvjetima svim kandidatima za zapošljavanje u Vrtiću kao javnoj službi.

Članak 3.

 Zapošljavanje u Vrtiću provodi se na način propisan zakonom ili drugim propisom, određen Statutom Vrtića, Pravilnikom o radu i ovim Pravilnikom.

Članak 4.

 Izrazi u ovom Pravilniku navedeni u muškom rodu neutralni su i odnose se jednako na muške i ženske osobe.

**II. NATJEČAJ**

Članak 5.

 Radni odnos u Vrtiću zasniva se ugovorom o radu na temelju rezultata natječaja.

 Odluku o raspisivanju natječaja donosi Upravno vijeće Vrtića (u daljnjem tekstu: Upravno vijeće), uz prethodnu suglasnost za zapošljavanje od izvršnog tijela osnivača.

 Natječaj se objavljuje na mrežnim stranicama i oglasnim pločama Hrvatskog zavoda za zapošljavanje, te mrežnim stranicama i oglasnoj ploči Vrtića.

 Iznimno, radni odnos se može sukladno Zakonu o predškolskom odgoju i obrazovanju (NN broj 10/97, 107/07, 94/13, 98/19 i 57/22) zasnovati ugovorom o radu i bez natječaja:

-kad obavljanje poslova ne trpi odgodu, do zasnivanja radnog odnosa na temelju natječaja, ali ne dulje od 60 dana;

-kad potreba za obavljanjem poslova ne traje dulje od 60 dana.

 Ako se na natječaj ne javi osoba koja ispunjava propisane uvjete, natječaj će se ponoviti u roku od pet mjeseci, a do zasnivanja radnog odnosa na osnovi ponovljenog natječaja radni se odnos može zasnovati s osobom koja ne ispunjava propisane uvjete.

 S osobom iz stavka 5. ovog članka sklapa se ugovor o radu na određeno vrijeme, do popune radnog mjesta na temelju ponovljenog natječaja s osobom koja ispunjava propisane uvjete, ali ne dulje od pet mjeseci.

 Ako se na radno mjesto odgojitelja ne javi osoba koja ispunjava uvjete iz članka 24. stavak 3. Zakona o predškolskom odgoju i obrazovanju (NN broj 10/97, 107/07, 94/13, 98/19 i 57/22), poslove odgojitelja može obavljati osoba koja je završila učiteljski studij, i to: specijalistički diplomski stručni studij ili integrirani preddiplomski i diplomski studij ili četverogodišnji diplomski stručni studij primarnog obrazovanja, sukladno stavku 4. istog članka Zakona.

 Osoba iz stavka 7. ovog članka, ovog Pravilnika zasniva radni odnos kao nestručna osoba do stjecanja kvalifikacija za odgojitelja sukladno članku 24. stavak 7. Zakona o predškolskom odgoju i obrazovanju (NN broj 10/97, 107/07, 94/13, 98/19 i 57/22).

 Odluku o zasnivanju i prestanku radnog odnosa donosi Upravno vijeće na prijedlog ravnatelja, a ugovor o radu i prestanku radnog odnosa s radnikom potpisuje ravnatelj.

Redoslijed aktivnosti pri zapošljavanju radnika u Vrtiću:

|  |  |  |
| --- | --- | --- |
| R. br | Aktivnosti | Nositelj |
| 1. | Utvrđivanje potrebe za radnikom | Ravnatelj |
| 2. | Donošenje Odluke o suglasnosti za zapošljavanje | Osnivač |
| 3. | Donošenje Odluke o raspisivanju natječaja | Upravno vijeće |
| 4. | Objava natječaja na mrežnim stranicama i oglasnoj ploči Vrtića te mrežnim stranicama i oglasnoj ploči Hrvatskog zavoda za zapošljavanje | Ravnatelj |
| 5. | Vrednovanje kandidata i izrada rang liste kandidata | Komisija za provedbu natječaja |
| 6. | Odabir kandidata | Upravno vijeće na prijedlog ravnatelja |
| 7. | Obavijest kandidata o izboru | Ravnatelj |
| 8. | Pozivanje izabranog kandidata na dostavljanje Uvjerenja o zdravstvenoj sposobnosti prije sklapanja Ugovora o radu | Ravnatelj |
| 9. | Sklapanje Ugovora o radu s odabranim kandidatom | Ravnatelj |

**Objava natječaja za zasnivanje radnog odnosa**

Članak 6.

 Upravno vijeće odlučuje o objavljivanju natječaja za zasnivanje radnog odnosa uz prethodnu suglasnost izvršnog tijela osnivača, prema potrebama Vrtića i u skladu s važećim propisima. Natječaj se objavljuje na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Vrtića.

**Sadržaj natječaja**

Članak 7.

Natječaj sadrži:

* Naziv i sjedište Vrtića
* Naziv radnog mjesta / radnih mjesta za koje se natječaj objavljuje s naznakom broja izvršitelja i mjestom rada
* Vrijeme na koje se sklapa ugovor o radu: određeno ili neodređeno vrijeme
* Tjedno radno vrijeme na koje se sklapa ugovor o radu: puno ili nepuno vrijeme
* Uvjet probnog rada ako se ugovara
* Naznaku da se na natječaj mogu javiti osobe muškog i ženskog spola
* Uvjete koje kandidati moraju ispunjavati prema važećim propisima koji se taksativno navode
* Napomenu da je izabrani kandidat dužan dostaviti Uvjerenje o zdravstvenoj sposobnosti za obavljanje poslova radnog mjesta po obavijesti o izboru, a prije zasnivanja radnog odnosa
* Priloge, odnosno isprave koje su kandidati dužni priložiti uz vlastoručno potpisanu prijavu na natječaj i u kakvom obliku; izvornik, ovjerena preslika, elektronički zapis ili preslika
* Naputak kandidatima koji se pozivaju na pravo prednosti pri zapošljavanju prema posebnim propisima u skladu s tim propisima
* Naznaku da su kandidati koji su pravodobno dostavili potpunu prijavu sa svim prilozima, odnosno ispravama i ispunjavaju uvjete natječaja dužni pristupiti procjeni prema odredbama ovog Pravilnika uz naznaku poveznice na isti
* Naznaku da kandidati prijavom na natječaj daju privolu za obradu osobnih podataka navedenih u svim dostavljanim prilozima odnosno ispravama za potrebe provedbe natječajnog postupka
* Rok za podnošenje prijava
* Način dostave prijave na natječaj; neposredno ili posredno poštom na adresu Vrtića, s naznakom “za javni natječaj”
* Naznaku da se nepravodobne i nepotpune prijave neće razmatrati
* Način izvješćivanja kandidata prijavljenih na natječaj.

Prilozi, odnosno isprave koje su kandidati dužni priložiti prema točki 9. ovoga članka u pravilu su:

* Vlastoručno potpisan životopis
* Dokaz o stečenoj stručnoj spremi (diploma)
* Uvjerenje o položenom stručnom ispitu ili dokaz da je oslobođen/a obveze polaganja stručnog ispita
* Preslika osobne iskaznice
* Dokaz o hrvatskom državljanstvu (domovnica)
* Dokaz o nepostojanju zapreka za zasnivanje radnog odnosa sukladno članku 25. Zakona o predškolskom odgoju i obrazovanju (NN broj 10/97, 107/07, 94/13, 98/19 i 57/22) ne starije od dana objave natječaja:
* Uvjerenje nadležnog suda da se protiv kandidata ne vodi kazneni postupak (čl. 25. Stavak 2.), ne starije od dana objave natječaja
* Uvjerenje nadležnog suda da se protiv kandidata ne vodi prekršajni postupak (čl. 25. Stavak 4.), ne starije od dana objave natječaja
* Potvrda Centra za socijalnu skrb (prema mjestu stanovanja) da kandidatu nisu izrečene mjere iz članka 25. Zakona, ne starija od dana objave natječaja
* izjava kandidata o nepostojanju zapreka iz čl. 25. Zakona za prijem u radni odnos (vlastoručno potpisana),
* Dokaz o radnom iskustvu: elektronički zapis o radno pravnom statusu iz evidencije HZMO-a, ne starije od dana objave natječaja
* Dokazi o ostvarivanju prava na dodatne bodove u postupku vrednovanja kandidata, a u skladu s člankom 10. ovog Pravilnika.

Urednom prijavom smatra se prijava koja sadrži sve podatke i priloge navedene u stavku 2. ovog članka.

 Ako kandidat ističe pravo prednosti pri zapošljavanju pred ostalim kandidatima po posebnim propisima, dužan se u prijavi na natječaj pozvati na to pravo i priložiti uvjerenje o priznatom statusu iz kojeg je vidljivo to pravo, te dokaz da je nezaposlen, ako je to jedan od uvjeta za ostvarivanje prednosti.

 Sadržaj natječaja može se nadopuniti prema potrebama Vrtića, a u skladu s odredbama zakona i/ili podzakonskih propisa.

**III. PROVEDBA NATJEČAJA**

**Komisija za provedbu natječaja**

Članak 8.

 Natječaj provodi komisija za provedbu natječaja, koju čine ravnatelj i dva člana.

 Ravnatelj, preostala dva člana komisije, imenuje odlukom za svaki natječaj i to najkasnije do isteka roka za podnošenje prijava.

 Članovi komisije za provedbu natječaja trebaju imati istu ili višu stručnu spremu od one propisane za radno mjesto za koje se raspisuje natječaj.

Članak 9.

Komisija za provedbu natječaja u provedbi natječaja obavlja sljedeće poslove:

* Utvrđuje koje su prijave na natječaj pravodobne i potpune,
* Utvrđuje listu kandidata prijavljenih na natječaj koji ispunjavaju formalne uvjete propisane natječajem,
* Kandidate s liste poziva na prethodnu provjeru znanja i sposobnosti,
* Provodi postupak provjere znanja i sposobnosti,
* Utvrđuje rang listu kandidata, s obzirom na rezultate provedene provjere znanja i sposobnosti.

**Prijave kandidata koji se ne upućuju na daljnji postupak**

Članak 10.

 Nepravodobne i nepotpune prijave na natječaj neće se razmatrati.

 Osobe koje podnesu nepotpune i nepravodobne prijave na natječaj ne smatraju se kandidatima prijavljenim na natječaj.

 Kandidati koji ne ispunjavaju formalne uvjete iz natječaja obavijestit će se o tome pisanim putem.

**Način provjere**

Članak 11.

 Prethodnoj provjeri znanja i sposobnosti kandidata mogu pristupiti samo kandidati koji ispunjavaju formalne uvjete iz natječaja.

 Smatra se da je kandidat, koji nije pristupio prethodnoj provjeri znanja, povukao prijavu na natječaj.

 Prethodna provjera znanja i sposobnosti kandidata obavlja se putem pisanog testiranja i/ili intervjua, a po potrebi i putem provjere praktičnog rada na određenim poslovima.

 Za svaki dio provjere iz stavka 3. ovoga članka kandidatima se dodjeljuje određeni broj bodova od 1 do 10.

 Pisani test sastoji se od 10 pitanja iz nekog područja navedenih u članku 13. ovoga Pravilnika, na koja se točan odgovor na svako pojedino pitanje boduje s 1 bodom.

 Ukupni rezultat vrednovanja intervjua za pojedinog kandidata, utvrđuje se kao prosjek bodova pojedinačnih procjena svih članova komisije za provedbu natječaja.

**Rang lista kandidata**

Članak 12.

 Nakon prethodne provjere znanja i sposobnosti kandidata, komisija za provedbu natječaja utvrđuje rang listu kandidata prema ukupnom broju ostvarenih bodova, uzimajući u obzir pravo prednosti koje pojedini kandidati ostvaruju pri zapošljavanju prema posebnim propisima.

 Na temelju rang liste kandidata ravnatelj predlaže Upravnom vijeću izbor kandidata.

**Područja obavljanja prethodne provjere znanja i sposobnosti kandidata**

Članak 13.

Područja iz kojih se obavlja prethodna provjera znanja i sposobnosti kandidata mogu biti:

* Za odgojno-obrazovne radnike
* Kognitivne sposobnosti i osobine ličnosti
* Informatička pismenost
* Propisi kojima je regulirana ta djelatnost
* Statut vrtića
* Stručno-pedagoške i metodičke kompetencije
* Odgojno-obrazovne radnike može se testirati i praktično na način da odrade dio ili cijelu oglednu aktivnost s djecom
* Komunikacijske i socijalne vještine
* Motivacija i interesi kandidata za rad u vrtiću
* Za pomoćno - tehničke radnike
* Komunikacijske i socijalne vještine, motivacija i interesi kandidata za rad u Vrtiću
* Osobine ličnosti
* Statut vrtića
* Obavljanje određenog posla iz djelokruga rada.

 Intervju se provodi s kandidatima koji su ostvarili najmanje 50% bodova iz pisane provjere znanja kandidata.

 Intervju se sastoji od unaprijed utvrđenih pitanja te u pravilu jednakim za sve kandidate. Pitanje pripremaju članovi Upravnog vijeća.

 Putem intervjua se ispituju profesionalne i osobne kompetencije kandidata. Profesionalne kompetencije podrazumijevaju posjedovanje stručnog znanja i radnog iskustva te drugih znanja i vještina kandidata. Osobne kompetencije podrazumijevaju posjedovanje etičkih vrijednosti kandidata, ponašanja kandidata, način komunikacije, procjenjivanje stavova, motivacije te načina na koji kandidat pristupa konkretnim radnim zadacima.

 Kod provedbe intervjua kandidatima se ne smiju postavljati pitanja o dobi, bračnom ili obiteljskom statusu, ili planiranju istog, političkim, vjerskim ili drugim uvjerenjima kandidata.

 Komisija je dužna svakog kandidata ocijeniti nepristrano i objektivno.

 Za potrebe obavljanja prethodne provjere znanja i sposobnosti kandidata može se izvršiti izbor između jednog ili više područja iz stavka 1.ovoga članka.

 Područja navedena u ovome članku mogu se mijenjati i prilagođavati s obzirom na vrstu radnog mjesta i drugim važnim okolnostima za Vrtić, odlukom Ravnatelja.

Članak 14.

 Bodovanje kvalifikacija, znanja i dodatnih edukacija odgojitelja koje je kandidat stekao i dokazuje ih ispravom (svjedodžbom, diplomom ili potvrdom ustanove ili institucije koja je provodila obrazovanje na koje se kandidat poziva), po sljedećim kriterijima:

* radno iskustvo u traženoj struci: - više od 5 godina - 2 boda

 - manje od 5 godina- 1 bod

* razina stručne spreme: - visoka stručna sprema - 3 boda

 - viša stručna sprema - 2 boda

 - srednja stručna sprema - 1 bod

* dodatna edukacija iz okvira poslova radnog mjesta - uvećanje za 0,5 boda - najviše do 2 boda.

**Poništenje natječaja i odluka o neizboru kandidata**

Članak 14.

 Natječaj se poništava ako je objavljen suprotno važećim propisima ili zbog drugih opravdanih razloga.

 Odluku o poništenju natječaja donosi Upravno vijeće i objavljuje se na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči Vrtića.

 Ako po provedenom natječaju nitko ne bude izabran, odnosno ako ne bude sklopljen ugovor o radu, Upravno vijeće donosi odluku iz stavka 2.ovog članka.

 U slučaju poništenja natječaja, natječaj će se ponoviti, a do okončanja ponovljenog natječaja i posljedičnog zasnivanja radnog odnosa, radni odnos će se zasnovati sukladno članku 5. ovog Pravilnika.

**IV: NAČIN I ROK IZVJEŠĆIVANJA KANDIDATA PRIJAVLJENIH NA NATJEČAJ**

Članak 15.

 Obavijest o završetku natječaja i izabranom kandidatu, odnosno o poništenju natječaja, Vrtić dostavlja svim prijavljenim kandidatima pisanom preporučenom pošiljkom.

 U obavijesti se navode podatci o natječaju, rang lista kandidata s ostvarenim bodovima na testiranju, ime i prezime izabranog kandidata.

 Svim kandidatima mora biti dostupan, odnosno dostavljen isti tekst obavijesti o rezultatima natječaja.

 Natječajna dokumentacija čuva se 5 godina od dana donošenja Odluke o izboru kandidata po natječaju, a dulje u slučaju sudskog ili sličnog postupka, u kojem slučaju se čuva do završetka postupka.

 Kandidati mogu preuzeti dostavljenu dokumentaciju šest mjeseci nakon donošenja Odluke o izboru.

**Uvid u natječajnu dokumentaciju te rezultate procjene i vrednovanja**

Članak 16.

 Kandidati imaju pravo uvida u natječajnu dokumentaciju i rezultate procjene odnosno testiranja te vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka i u svoju dokumentaciju.

 Uvid u cjelokupnu natječajnu dokumentaciju i rezultate testiranja te vrednovanja imaju nadležna sudska i javnopravna tijela.

VI. PRIJELAZNE I ZAVRŠNE ODREDBE

Članak 17.

Ovaj Pravilnik može se mijenjati i dopunjavati samo prema postupku i na način nakoji je i donesen.

Članak 18.

Ovaj Pravilnik stupa na snagu danom objave na oglasnoj ploči Vrtića.

KLASA: 601-02/23-03/02

URBROJ: 2137-25-1-22-1

Gornja Rijeka, 30. siječnja 2023.

Predsjednica Upravnog vijeća:

Antonia Šturbek

Ovaj pravilnik donesen je 30. siječnja 2023.godine i objavljen je na oglasnoj ploči Vrtića 31. siječnja 2023.godine.

Ravnateljica:

Janja Ivančan